春社齋禁連雨不止賦呈夢得
作者：朱松
朝代：宋

paragraphs: 歲豐農猶饑，歲惡何可說。
哀哉半菽氓，罪歲同一舌。
年時旱塵漲，臘盡不見雪。
青皇忽雨我，萬頃麥苗活。
令尹民父母，溝壑思手挈。
祈年祓齋居，有酒不忍設。
那知桃李徑，狼籍香泥滑。
芳意一如此，坐恐及鶗鴂。
郊原佇開晴，出勞南畝饁。
秋成已在眼，一醉宇宙豁。
更呼湔裙人，勸此側帽客。
和公斜川詩，磨石鑱歲月。